Document ID: 32006R1617

A TANÁCS 1617/2006/EK RENDELETE
(2006. október 24.)
az 1207/2001/EK rendeletnek a pán-euro-mediterrán származási kumulációs rendszer bevezetésének következményei tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
Az Európai Közösség és egyes országok közötti preferenciális kereskedelemre irányadó rendelkezések alapján az EUR.1 szállítási bizonyítványok kiadásának, a számlanyilatkozatok és az EUR.2 nyomtatványok kiállításának, valamint egyes elfogadott exportőri engedélyek kiadásának megkönnyítésére irányuló eljárásokról és a 3351/83/EGK rendelet hatályon kívül helyezéséről szóló 1207/2001/EK tanácsi rendelet (1) megállapítja azokat a szabályokat, amelyek célja bizonyos harmadik országokkal fennálló preferenciális kereskedelmi kapcsolatok keretében a Közösségből exportált termékekkel kapcsolatos származási igazolások megfelelő kiadásának, illetve kiállításának megkönnyítése.
(2)
A páneurópai diagonális származási kumulációs rendszer 1997-ben jött létre a Közösség, Bulgária, a Cseh Köztársaság, Észtország, Lengyelország, Lettország, Litvánia, Magyarország, Románia, Szlovákia, Szlovénia, Izland, Norvégia és Svájc (beleértve Liechtensteint is) között, és 1999-ben Törökországra is kiterjesztették. 2004. május 1-jén a Cseh Köztársaság, Észtország, Lengyelország, Lettország, Litvánia, Magyarország, Szlovákia és Szlovénia csatlakozott az Európai Unióhoz.
(3)
A kereskedelmi miniszterek 2002 márciusában Toledóban tartott euro-mediterrán értekezletén a miniszterek megállapodtak abban, hogy - az 1995. november 27-28-i euro-mediterrán konferencián elfogadott barcelonai nyilatkozat alapján - ezt a rendszert Törökország kivételével kiterjesztik az euro-mediterrán partnerségben részt vevő mediterrán országokra. A 2003. július 7-i palermói euro-mediterrán kereskedelmi miniszteri értekezleten az említett kiterjesztés lehetővé tétele érdekében a miniszterek jóváhagyták az euro-mediterrán megállapodásokhoz csatolt új pán-euro-mediterrán jegyzőkönyv mintáját a „származó termékek” fogalmának meghatározására és az igazgatási együttműködési módszerekre vonatkozóan. Az EK-Feröer-szigetek/Dánia vegyes bizottság 2003. november 28-i ülését követően megállapodás született arról, hogy a Feröer-szigeteket is felveszik a pán-euro-mediterrán származási diagonális kumulációs rendszerbe.
(4)
Az euro-mediterrán megállapodásba, valamint az EK és a Feröer-szigetek/Dánia közötti megállapodásba belefoglalandó új pán-euro-mediterrán jegyzőkönyvről szóló társulási tanácsi, illetve vegyes bizottsági határozat elfogadása már megtörtént, illetve meg fog történni.
(5)
Az új diagonális kumulációs rendszer alkalmazása új típusú preferenciális származási igazolások - az EUR-MED szállítási bizonyítványok és az EUR-MED számlanyilatkozatok - használatát teszi szükségessé. Az 1207/2001/EK rendeletnek ezért az ilyen típusú preferenciális származási igazolásokra is ki kell terjednie.
(6)
Ebben az új összefüggésben a termékek származó helyzetének helyes meghatározása, valamint a származási igazolások kiállításának alátámasztása érdekében a preferenciális származó helyzetű termékekre vonatkozó beszállítói nyilatkozatoknak kiegészítő nyilatkozatot kell tartalmazniuk, amelyben szerepel, hogy alkalmaztak-e, illetve mely országokkal alkalmaztak diagonális kumulációt.
(7)
Ezért az 1207/2001/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 1207/2001/EK rendelet a következőképpen módosul:
1.
A cím helyébe a következő szöveg lép:
2.
Az 1. cikk a) pontja helyébe a következő szöveg lép:
„a)
származási igazolások kiadása vagy kiállítása a Közösségben, a Közösség és egyes országok közötti preferenciális kereskedelemre irányadó rendelkezések alapján;”.
3.
A 2. cikk (2) bekezdése helyébe a következő szöveg lép:
„(2) A beszállítói nyilatkozatokat az exportőrök bizonyítékként használják fel, különösen a származási igazolások Közösségben történő kiadására vagy kiállítására irányuló kérelmek alátámasztásaként, a Közösség és egyes országok közötti preferenciális kereskedelemre irányadó rendelkezések alapján;”.
4.
A 10. cikk (5) bekezdése helyébe a következő szöveg lép:
„(5) Ha az ellenőrzésre irányuló megkeresésre annak keltétől számított öt hónapon belül nem érkezik válasz, vagy ha a válasz a termékek valós származásának igazolásához nem tartalmaz elegendő információt, az exportáló ország vámhatóságai a szóban forgó dokumentumok alapján kiállított származási igazolásokat érvénytelennek nyilvánítják.”.
5.
Az I. melléklet helyébe e rendelet I. mellékletének szövege lép.
6.
A II. melléklet helyébe e rendelet II. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2006. október 24-én.

Labels: 3